กฎทบวงกฎทบวงฉบับที่7 (พ.ศ.2535)ออกตามความในพระราชบัญญัติระเบียบข้าราชการพลเรือนในมหาวิทยาลัยพ.ศ.2507------------------อาศัยอำนาจตามความในมาตรา 4 และมาตรา 5 แห่งพระราชบัญญัติระเบียบข้าราชการพลเรือนในมหาวิทยาลัย พ.ศ.2507รัฐมนตรีว่าการทบวงมหาวิทยาลัยออกกฎทบวง ไว้ดังต่อไปนี้ ข้อ 1 ให้ยกเลิกความในข้อ 13 แห่งกฎทบวงฉบับที่ 2 (พ.ศ.2519) ออกตามความในพระราชบัญญัติระเบียบข้าราชการพลเรือนในมหาวิทยาลัยพ.ศ.2507 และให้ใช้ความต่อไปนี้แทน `ข้อ 13 ให้ก.ม. จัดทำมาตรฐานกำหนดตำแหน่งข้าราชการพลเรือนในมหาวิทยาลัย ไว้เป็นบรรทัดฐานทุกตำแหน่งในมาตราฐานกำหนดตำแหน่งให้แสดงชื่อของตำแหน่ง หน้าที่และความรับผิดชอบของตำแหน่งลักษณะงานที่ปฏิบัติ คุณสมบัติเฉพาะสำหรับตำแหน่งที่ผู้ดำรงตำแหน่งจะต้องมีและสำหรับตำแหน่งตามข้อ 15 (ข) และ (ค) (2)ให้แสดงอันดับเงินเดือน ที่ให้ได้รับโดยอนุโลมตามกฎหมายว่าด้วยระเบียบข้าราชการพลเรือน' ข้อ 2 ให้ยกเลิกความในข้อ 15 แห่งกฎทบวงฉบับที่ 2 (พ.ศ.2519) ออกตามความในพระราชบัญญัติระเบียบข้าราชการพลเรือนในมหาวิทยาลัยพ.ศ.2507 ซึ่งแก้ไขเพิ่มเติมโดยกฎทบวงฉบับที่ 5 (พ.ศ.2522) ออกตามความในพระราชบัญญัติระเบียบข้าราชการพลเรือนในมหาวิทยาลัยพ.ศ.2507 และให้ใช้ความต่อไปนี้แทน `ข้อ 15 ข้าราชการพลเรือนซึ่งดำรงตำแหน่งข้าราชการพลเรือนในมหาวิทยาลัยให้ได้รับเงินเดือนตามตำแหน่ง ดังต่อไปนี้ (ก) ตำแหน่งซึ่งมีหน้าที่สอน วิจัยและให้บริการทางวิชาการ ตามข้อ 11(ก) ให้ได้รับเงินเดือนตามที่ ก.ม.กำหนดไว้ในมาตรฐานกำหนดตำแหน่ง (ข) ตำแหน่งซึ่งมีหน้าที่ให้บริการทางวิชาการ ตามข้อ 11 (ข) ให้ได้รับเงิน เดือนในอันดับตามที่ ก.ม.กำหนดไว้ในมาตรฐานกำหนดตำแหน่ง (ค)ตำแหน่งซึ่งมีหน้าที่เกี่ยวกับงานบริหารและธุรการ(1)ตำแหน่งตามที่ระบุไว้ในข้อ 11 (ค) (1) ถึง (8) ซึ่งเป็นตำแหน่งที่แต่งตั้งจากผู้ดำรงตำแหน่งในข้อ 11 (ก)ให้ได้รับเงินเดือนตามตำแหน่งที่ระบุไว้ใน (ก) เว้นแต่ผู้ดำรงตำแหน่งอธิการบดีเมื่อได้รับเงินเดือนถึงขั้นสูงสุดของตำแหน่งรองศาสตราจารย์ขึ้นไปในขณะที่ดำรงตำแหน่งดังกล่าวให้ได้รับเงินเดือนจนถึงขั้นสูงสุดของตำแหน่งศาสตราจารย์ได้(2)ตำแหน่งตามที่ระบุไว้ในข้อ 11 (ค) (9) ถึง (13) ให้ได้รับเงินเดือนในอันดับตามที่ ก.ม. กำหนดในมาตรฐานกำหนดตำแหน่งในกรณีที่มีเหตุผลและความจำเป็นอย่างยิ่งที่จะต้องรับโอนข้าราชการหรือบรรจุผู้ออก จากราชการไปแล้วกลับเข้ารับราชการ เพื่อแต่งตั้งให้ดำรงตำแหน่งตามข้อ 11(ก)ก.ม.อาจกำหนดให้ผู้นั้นได้รับเงินเดือนในอันดับหรือขั้นเงินเดือนไม่สูงกว่าเงินเดือนที่ผู้นั้นได้รับหรือเคยได้รับอยู่ในขณะออกจากราชการได้แต่ต้องไม่สูงกว่าขั้นสูงสุดของตำแหน่งศาสตราจารย์ ทั้งนี้ตามบัญชีอัตราเงินเดือนข้าราชการพลเรือนท้ายกฎหมายว่าด้วยระเบียบข้าราชการพลเรือนโดย ก.ม.จะกำหนดให้มีอันดับตามที่กำหนดไว้ในบัญชีดังกล่าวหรือไม่ก็ได้' ข้อ 3ให้ยกเลิกความในข้อ 16 และข้อ 17 แห่งกฎทบวงฉบับที่ 2 (พ.ศ.2519) ออกตามความในพระราชบัญญัติระเบียบข้าราชการพลเรือนในมหาวิทยาลัยพ.ศ.2507 และให้ใช้ความต่อไปนี้แทน `ข้อ 16 ผู้ดำรงตำแหน่งตามข้อ 11 อาจได้รับเงินประจำตำแหน่งสำหรับผู้ ดำรงตำแหน่งประเภทบริหารระดับสูงหรือบริหารระดับกลาง ผู้ดำรงตำแหน่งทางวิชาการ ผู้ดำรงตำแหน่งชำนาญการหรือเชี่ยวชาญเฉพาะ หรือผู้ดำรงตำแหน่งวิชาชีพเฉพาะ เป็น รายเดือนตามหลักเกณฑ์ที่ ก.ม. และกระทรวงการกำหนดอัตราเงินประจำตำแหน่งตามวรรคหนึ่งให้เป็นไปตามบัญชีอัตราเงินประจำ ตำแหน่งข้าราชการพลเรือนท้ายกฎหมายว่าด้วยระเบียบข้าราชการพลเรือนโดยอนุโลม ข้อ 17การให้ผู้ดำรงตำแหน่งข้าราชการพลเรือนในมหาวิทยาลัยได้รับ เงินเดือนตามข้อ 15ให้เป็นไปตามกฎหมายว่าด้วยระเบียบข้าราชการพลเรือนโดยอนุโลมตำแหน่งใดมีอัตราเงินเดือนหลายอันดับเมื่อผู้ดำรงตำแหน่งนั้นได้รับเงินเดือนขั้นต่ำ ของอันดับถัดไป ให้ผู้มีอำนาจสั่งบรรจุตามข้อ 24 มีคำสั่งให้ผู้นั้นได้รับเงินเดือนในอันดับถัดไปนั้น' ข้อ 4 ให้ยกเลิกความในข้อ 19 แห่งกฎทบวงฉบับที่ 2 (พ.ศ.2519) ออกตามความในพระราชบัญญัติระเบียบข้าราชการพลเรือนในมหาวิทยาลัยพ.ศ.2507 และให้ใช้ความต่อไปนี้แทน `ข้อ 19 ผู้สมัครสอบแข่งขันในตำแหน่งใด ต้องมีคุณสมบัติทั่วไปหรือได้รับการยกเว้นในกรณีที่ขาดคุณสมบัติตามกฎหมายว่าด้วยระเบียบข้าราชการพลเรือน และต้องมีคุณสมบัติ เฉพาะสำหรับตำแหน่งนั้นตามที่ ก.ม.กำหนดไว้ในมาตรฐานกำหนดตำแหน่งหรือได้รับอนุมัติจาก ก.ม. ตามข้อ 26 ด้วยสำหรับผู้ดำรงตำแหน่งข้าราชการการเมือง ซึ่งขาดคุณสมบัติทั่วไปตามกฎหมายว่าด้วยระเบียบข้าราชการพลเรือน ให้มีสิทธิสมัครสอบแข่งขันได้ แต่จะมีสิทธิได้รับการบรรจุและแต่งตั้งให้ดำรงตำแหน่งข้าราชการพลเรือนในมหาวิทยาลัยในตำแหน่งที่สอบแข่งขันได้ต่อเมื่อพ้นจากตำแหน่งข้าราชการการเมืองแล้ว' ข้อ 5 ให้ยกเลิกความในข้อ 21 แห่งกฎทบวงฉบับที่ 2 (พ.ศ.2519) ออกตามความในพระราชบัญญัติระเบียบข้าราชการพลเรือนในมหาวิทยาลัยพ.ศ.2507 และให้ใช้ความต่อไปนี้แทน `ข้อ 21 ผู้สอบแข่งขันได้ซึ่งอยู่ในลำดับที่ที่จะได้รับการบรรจุและแต่งตั้งให้ดำรงตำแหน่งใดถ้าปรากฏว่าขาดคุณสมบัติทั่วไปโดยไม่ได้รับการยกเว้นในกรณีที่ขาดคุณสมบัติตามกฎหมาย ว่าด้วยระเบียบข้าราชการพลเรือน หรือขาดคุณสมบัติเฉพาะสำหรับตำแหน่งอยู่ก่อนหรือภายหลัง การสอบแข่งขันโดยไม่ได้รับอนุมัติจากก.ม. ตามข้อ 26 จะบรรจุและแต่งตั้งให้ดำรงตำแหน่งนั้น ไม่ได้' ข้อ 6ให้ยกเลิกความในข้อ 24 แห่งกฎทบวง ฉบับที่ 2 (พ.ศ.2519) ออกตามความในพระราชบัญญัติระเบียบข้าราชการพลเรือนในมหาวิทยาลัยพ.ศ.2507 และให้ใช้ความต่อไปนี้แทน `ข้อ 24การบรรจุบุคคลเข้ารับราชการและการแต่งตั้งให้ดำรงตำแหน่ง ข้าราชการพลเรือนในมหาวิทยาลัย ให้ผู้มีอำนาจต่อไปนี้เป็นผู้สั่งบรรจุและแต่งตั้ง(1)การบรรจุและแต่งตั้งให้ดำรงตำแหน่งซึ่งได้รับเงินเดือนในอันดับ 10และตำแหน่งศาสตราจารย์ ปลัดทบวงมหาวิทยาลัยโดยอนุมัติของก.ม. เป็นผู้มีอำนาจสั่งบรรจุและเสนอชื่อต่อรัฐมนตรีว่าการทบวงมหาวิทยาลัย ให้รัฐมนตรีว่าการทบวงมหาวิทยาลัยรายงานนายกรัฐมนตรีเพื่อนำความกราบบังคมทูลเพื่อทรงพระกรุณาโปรดเกล้าฯ แต่งตั้ง(2) การบรรจุและแต่งตั้งให้ดำรงตำแหน่งซึ่งได้รับเงินเดือนตั้งแต่อันดับ9 ลงมาอธิการบดีผู้บังคับบัญชาโดยอนุมัติของ อ.ก.ม.มหาวิทยาลัยเป็นผู้มีอำนาจสั่งบรรจุและแต่งตั้งการแต่งตั้งให้ดำรงตำแหน่งศาสตราจารย์ รองศาสตราจารย์และผู้ช่วยศาสตราจารย์ ตามข้อ 11 (ก)ให้เป็นไปตามหลักเกณฑ์และวิธีการที่ ก.ม. กำหนด' ข้อ 7ให้ยกเลิกความในข้อ 24 ทวิ แห่งกฎทบวง ฉบับที่ 2 (พ.ศ.2519) ออกตามความในพระราชบัญญัติระเบียบข้าราชการพลเรือนในมหาวิทยาลัยพ.ศ.2507 ซึ่งแก้ไขเพิ่มเติมโดยกฎทบวงฉบับที่ 6 (พ.ศ.2528)ออกตามความในพระราชบัญญัติระเบียบ ข้าราชการพลเรือนในมหาวิทยาลัย พ.ศ.2507 และให้ใช้ความต่อไปนี้แทน `ข้อ 24 ทวิการเลื่อนขั้นเงินเดือนข้าราชการพลเรือนซึ่งดำรงตำแหน่งข้าราชการพลเรือนในมหาวิทยาลัยให้ผู้มีอำนาจดังต่อไปนี้เป็นผู้สั่งเลื่อน(1) ปลัดทบวงมหาวิทยาลัยสำหรับตำแหน่งซึ่งได้รับเงินเดือนในอันดับ 10หรือ ตำแหน่งศาสตราจารย์(2)อธิการบดีผู้บังคับบัญชาสำหรับตำแหน่งซึ่งได้รับเงินเดือนในอันดับ 9และ ในอันดับที่ต่ำกว่าอันดับ 9 ลงมา นอกจากตำแหน่งศาสตราจารย์' ข้อ 8 ให้ยกเลิกความในข้อ25 แห่งกฎทบวง ฉบับที่ 2 (พ.ศ.2519) ออกตามความในพระราชบัญญัติระเบียบข้าราชการพลเรือนในมหาวิทยาลัยพ.ศ.2507 และให้ใช้ความต่อไปนี้แทน `ข้อ 25ผู้ได้รับการบรรจุเข้ารับราชการและแต่งตั้งให้ดำรงตำแหน่ง ข้าราชการพลเรือนในมหาวิทยาลัยตำแหน่งใดตามข้อ 18 วรรคหนึ่ง และข้อ22 ให้ทดลอง ปฏิบัติหน้าที่ราชการในตำแหน่งโดยอนุโลมตามกฎหมายว่าด้วยระเบียบข้าราชการพลเรือนเว้นแต่กำหนดเวลาและวิธีการทดลองปฏิบัติหน้าที่ราชการ ให้เป็นไปตามที่ ก.ม. กำหนด' ข้อ 9ให้ยกเลิกความในข้อ 27 แห่งกฎทบวง ฉบับที่ 2 (พ.ศ.2519) ออกตามความในพระราชบัญญัติระเบียบข้าราชการพลเรือนในมหาวิทยาลัย พ.ศ.2507 และให้ใช้ความต่อไปนี้แทน `ข้อ 27การย้ายข้าราชการพลเรือนซึ่งดำรงตำแหน่งข้าราชการพลเรือนใน มหาวิทยาลัยไปแต่งตั้งให้ดำรงตำแหน่งอื่นในมหาวิทยาลัยเดียวกัน ต้องย้ายไปแต่งตั้งให้ดำรง ตำแหน่งซึ่งอาจได้รับเงินเดือนในอันดับที่ไม่สูงกว่าเดิม แต่ถ้าจะแต่งตั้งให้ดำรงตำแหน่งซึ่งอาจได้รับเงินเดือนในอันดับที่ต่ำกว่าเดิม จะกระทำได้ต่อเมื่อได้รับอนุมัติจาก ก.ม.แล้ว' ข้อ 10ให้ยกเลิกความในข้อ 28 วรรคหนึ่ง แห่งกฎทบวง ฉบับที่ 2 (พ.ศ.2519) ออกตามความในพระราชบัญญัติระเบียบข้าราชการพลเรือนในมหาวิทยาลัยพ.ศ.2507 และให้ใช้ความต่อไปนี้แทน `ข้อ 28การเลื่อนข้าราชการพลเรือนซึ่งดำรงตำแหน่งข้าราชการพลเรือนใน มหาวิทยาลัยขึ้นแต่งตั้งให้ดำรงตำแหน่งซึ่งอาจได้รับเงินเดือนในอันดับที่สูงขึ้น ให้เลื่อนและแต่งตั้งจากผู้สอบแข่งขันหรือผู้สอบคัดเลือกเพื่อดำรงตำแหน่งนั้นได้ หรือจากผู้ได้รับคัดเลือก เพื่อดำรงตำแหน่งนั้นกรณีใดจะเลื่อนและแต่งตั้งจากผู้สอบแข่งขันได้ ผู้สอบคัดเลือกได้ หรือผู้ได้รับคัดเลือกให้เป็นไปตามที่ ก.ม.กำหนด' ข้อ 11ให้ยกเลิกความในข้อ 29 แห่งกฎทบวง ฉบับที่ 2 (พ.ศ.2519) ออกตามความในพระราชบัญญัติระเบียบข้าราชการพลเรือนในมหาวิทยาลัยพ.ศ.2507 และให้ใช้ความต่อไปนี้แทน `ข้อ 29การโอนข้าราชการพลเรือนซึ่งดำรงตำแหน่งข้าราชการพลเรือนในมหาวิทยาลัย ไปแต่งตั้งให้ดำรงตำแหน่งข้าราชการพลเรือนในมหาวิทยาลัยในต่างมหาวิทยาลัย อาจกระทำได้ เมื่อผู้มีอำนาจสั่งบรรจุทั้งสองฝ่ายได้ตกลงยินยอมในการโอนนั้นแล้ว โดยให้แต่งตั้งให้ดำรงตำแหน่งซึ่งอาจได้รับเงินเดือนในอันดับที่ไม่สูงกว่าเดิมและรับเงินเดือนในขั้นที่ไม่สูงกว่าเดิม เว้นแต่การโอนผู้สอบแข่งขันได้ ผู้สอบคัดเลือกได้หรือผู้ได้รับคัดเลือกให้กระทำได้ตามหลัก เกณฑ์และวิธีการที่ ก.ม. กำหนด' ข้อ 12 กฎทบวงนี้ให้ใช้บังคับตั้งแต่วันที่ 1เมษายน พ.ศ.2535เป็นต้นไปให้ไว้ ณ วันที่ 7 เมษายนพ.ศ.2535เกษม สุวรรณกุลรัฐมนตรีว่าการทบวงมหาวิทยาลัย-------------------------------------------------------------------หมายเหตุ :- เหตุผลในการประกาศใช้กฎทบวงฉบับนี้ คือเนื่องจากกฎทบวง ฉบับที่ 2 (พ.ศ.2519)ออกตามความในพระราชบัญญัติระเบียบข้าราชการพลเรือนในมหาวิทยาลัย พ.ศ.2507 ได้กำหนดให้นำบทบัญญัติในมาตราต่าง ๆตามพระราชบัญญัติระเบียบข้าราชการพลเรือน พ.ศ.2518 มาใช้บังคับกับข้าราชการพลเรือนในมหาวิทยาลัยโดยอนุโลมและโดยที่ได้มีการตราพระราชบัญญัติระเบียบข้าราชการพลเรือน พ.ศ.2535 โดยยกเลิกพระราชบัญญัติระเบียบข้าราชการพลเรือน พ.ศ.2518 ทำให้ไม่สามารถนำบทบัญญัติดังกล่าวมาใช้บังคับกับข้าราชการพลเรือนในมหาวิทยาลัยได้อีกต่อไปสมควรแก้ไขกฎทบวงดังกล่าวให้สอดคล้องกับพระราชบัญญัติระเบียบข้าราชการพลเรือน พ.ศ.2535ด้วย จึงจำเป็นต้องออกกฎทบวงนี้